text: ¿Reactivar Emboscall?
  Escrit el 28/09/2013: Fa uns dos mesos (juny/juliol de 2013) vaig publicar en aquest web el següent text:
  Emboscall es troba en fase de reactivació. Aquest procés s'hauria de poder completar al llarg d'aquest estiu de 2013, per funcionar amb normalitat a partir de setembre o octubre.
  Demano disculpes per les molèsties que el període d'inactivitat -des de mitjans de 2012- us pugui haver ocasionat.
  La intenció és tornar per fer millor el que ja feia, ampliat als formats digitals. Quan vaig començar, el 1998, a fer llibres artesanalment amb el suport de les tecnologies informàtiques (aleshores en dèiem "les noves tecnologies") tenia el sentit de la novetat, i contribuïa efectivament a la dinamització del panorama literari. Però les coses van anar canviant molt, i molt ràpidament, i no vaig ser capaç de renovar-me com calia. La consciència d'aquest desfasament respecte la realitat limitava el sentit de la meva tasca a satisfer la demanda immediata, descuidant la imprescindible posada al dia. Ja a mitjans de la primera dècada del mil·lenni tenia plena consciència d'haver-me estancat, cosa que em restava il·lusió i voluntat de continuar. Fins que em vaig aturar, perdut al bosc.
  Ara és hora de tornar-ne, renovat.
  La forma que havia de prendre aquesta represa s'exposa en l'enllaç e-llibres.
  Aquest projecte no es podrà realitzar, bàsicament perquè tot depenia de qui signa aquestes ratlles, i això és insostenible. He intentat d'explicar-ho en el bloc d'Emboscall, explicació que reprodueixo aquí:
  Reactivar Emboscall és possible, però no per crear una editorial convencional, ni dedicada a l'edició comercial de llibres electrònics. L'activitat se centrarà en l'edició d'ebooks de difusió no comercial (aquest apartat comprendrà obres fins ara inèdites, obres de drets lliures i -si és possible l'acord amb els autors- reedició electrònica oberta d'obres del catàleg d'Emboscall), en la participació en activitats públiques obertes, i en la col·laboració amb projectes afins.